paragraph_text: Relombard je kratkoročni međubankovni kredit koji središnja banka ili komercijalna banka daje drugoj komercijalnoj banci uz uvjet da banka zajmoprimac založi kod banke zajmodavca lombardirane (već korištene kao zalog) vrijednosne papire. Lombardna stopa je kamatna stopa koju objavljuje središnja banka, a uz koju je spremna odobravati kredite poslovnim bankama uz zalog određenih vrijednosnih papira. Lombard Street je ulica u poslovnom središtu Londona (City), gdje se nalazi sjedište velikih banaka. Nazvana je po lombardijskim trgovcima i papinskim poreznicima koji su se ondje smjestili već u 14. stoljeću. U prenesenom smislu označava engl. novčano tržište.